runetrust/blame-folketinget-dk huggingface dataset:
Magnus Heunicke (S), 2010-03-15:
Også vi Socialdemokrater støtter varmt det her lovforslag.
Der er ingen tvivl om, at den her lille vejstrækning, det her hængsel, med rette har været efterspurgt igennem mange år.
Og man må nok sige, at det har været ret stedmoderligt behandlet af os beslutningstagere.
Det er faldet ned mellem to stole flere gange.
Første gang var man sådan set klar til det her fra Folketingets side, men så kom vejloven i 1998, som ændrede på, hvem der havde ansvaret, og det blev amterne, der fik ansvaret.
Så skulle man ligesom starte forfra med at finde finansiering og træffe beslutning.
Og lige, da man var klar til det, kom strukturreformen og en ny vejlov, som igen ændrede ansvaret, altså bragte det tilbage til Folketinget.
Derfor er det rigtig godt, vi nu får taget hånd om den her sag.
Så er vi altså færdige med den arv, vi har fået fra amterne.
Tilbage til det nordlige hængsel: Jeg vil gerne sige tak for et godt samarbejde, vi har haft med Randers Kommune, om det her.
Men jeg er også nødt til at komme med en kritik.
Kritikken retter jeg imod analysefirmaet COWI, som jo har beregnet de samfundsøkonomiske aspekter for partierne i Folketinget og fremlagt, at der skulle være en intern rente på 22,5 pct.
Det er helt ekstremt højt.
Det er jo sådan, at hvis bare renten er over 5 pct., bør man lave det, ellers taber samfundet penge på det.
Men beregningen fra COWI gav altså 22,5 pct.
Nu kan vi i lovforslaget se, at den reelle interne rente er på 12,4 pct.
Det er altså næsten en halvering i forhold til COWIs tal.
Det er jo stærkt kritisabelt, at man som uafhængigt analysefirma udarbejder sådan nogle beregninger for offentlige instanser, og at vi så ikke kan regne med det.
Nu kan man sige, at den rente, der så er på 12,4 pct., jo også klart er i den gode ende, og den berettiger helt klart til, at man investerer i vejen.
Men der er altså langt op til de 22,5 pct., som var det, som lå på bordet, da vi forhandlede den her vej.
Derfor kritik til COWI for at have lavet en kæmpe brøler i arbejdet.
Ros til Randers Kommune for et godt samarbejde og glæde over, at vi nu får lavet den vej, som har været alt for længe undervejs.
Bente Dahl (RV), 2010-03-15:
Vores ordfører kan ikke være til stede her i dag, og jeg skal derfor blot meddele, at Det Radikale Venstre kan støtte lovforslaget ud fra de samme overordnede betragtninger og begrundelser som fremført under behandlingen af L 133.
Henriette Kjær (KF), 2010-03-15:
Jeg vil som de tidligere ordførere gerne bifalde, at vi nu får det her lovforslag igennem.
Det blev jo allerede vedtaget i Århus Amt i 2001, at man skulle have det her nordlige hængsel, så de har ventet længe på det.
Derfor ved jeg også, at begejstringen er stor i Randers Kommune og i Norddjurs Kommune, som virkelig kommer til at kunne mærke det her med en mere sikker vej, men også en hurtigere vej, der leder trafikken fra Djursland og Randers ud på motorvejsnettet.
Derfor må jeg igen sige, at vi Konservative er meget, meget glade for, at der nu er blevet lavet en aftale om etableringen af det nordlige hængsel.
Vi imødeser bare, at arbejdet kan gå i gang, og at vejen kan blive etableret hurtigst muligt.
Bente Dahl (RV), 2010-03-15:
Vores ordfører kan som bekendt ikke være til stede i dag, men jeg skal på Radikale Venstres vegne meddele, at vi kan støtte lovforslaget.
Jeg henviser i den forbindelse til bemærkningerne, som jeg fremførte under det forrige punkt på dagsordenen ved behandlingen af L 137.
Hans Christian Schmidt (V), 2010-03-15:
Man kan sige her og nu, at med anlægning af motortrafikvejen mellem E45 ved Sdr. Borup og rute 16 ved Assentoft bliver det lettere at komme fra Djursland til motorvejsnettet.
Det vil forbedre mobiliteten mærkbart for både private bilister og erhvervslivet i området, noget, som vi jo alle sammen sætter meget højt.
Motortrafikvejen har været et amtsligt projekt, som det også er blevet nævnt af nogle af ordførerne, for i 2001 udarbejdede Århus Amt en VVM-redegørelse om projektet.
Med kommunalreformen overtog staten projektet, og Vejdirektoratet har så i 2009 konsolideret amtets VVM-redegørelse, og så har partierne bag aftalen »Bedre veje m.v.« af 2. december 2009 aftalt at anlægge motortrafikvejen som en to plus en-vej frem for en tosporet vej, som det oprindeligt var foreslået i amtets projekt.
I konsolideringen af den amtslige VVM-redegørelse blev det fastslået, at det var muligt at anlægge vejen som en ti plus en-vej i samme tracé og for samme anlægsbudget og samtidig opnå en bedre fremkommelighed og trafiksikkerhed.
I projektet er der taget hensyn til naturen og landskabet i området, bl.a. indgår en landskabsbro og en række afværgeforanstaltninger, som sikrer, at vi kan opretholde yngle- og rastepladser for dyrearter i området omfattet af EU’s habitatdirektiv.
Vejen forventes ibrugtaget i 2014.
Kristian Pihl Lorentzen (V), 2010-03-15:
Derved styrkes Naviairs position i den fremtidige grænseoverskridende udøvelse af luftfartstjenesten.
Omdannelsen indebærer konkret, at Naviair får større frihedsgrader til at foretage fornuftige virksomhedsmæssige dispositioner vedrørende lufttrafikstyring og flyvekontrol i så vel Danmark som uden for landets grænser.
Herunder er der lagt op til et meget tæt dansk-svensk samarbejde om at koordinere luftrummet.
Naviair vil efter denne lov blive bedre rustet til at navigere i det kommende fælleseuropæiske luftrum, der jo bliver en realitet i 2012.
Venstre ser lovforslaget som en naturlig fortsættelse af regeringens hidtidige politik med modernisering og effektivisering af lufttrafikområdet.
Vi ønsker, at Danmark fastholder en førende position, når det gælder effektiv lufttrafikstyring til gavn for os alle.
Jens Christian Lund (S), 2010-03-15:
Formålet med dette lovforslag har Venstres ordfører jo så udmærket redegjort for, så det vil jeg ikke sige mere om.
Men det er i orden; vi støtter her.
I den konkrete sag vil jeg ikke så meget omtale fordelene, men fremhæve nogle vigtige områder, hvor vi skal passe på.
Først vil jeg selvfølgelig med den baggrund, jeg har, sige, at det er væsentligt, at det danske forsvars muligheder for uhindret adgang til at håndhæve dansk suverænitet bevares, og at forsvaret om nødvendigt kan overtage det fulde ansvar for luftrummet over Danmark.
Vigtigt er det også, at der sker en koordination med de lufthavne, som forsvaret varetager flyveledelsen på.
Vi kan garantere, at det er et område, vi vil følge tæt, og vi har noteret os ministerens udsagn om, at der ikke er lagt op til ændringer ved det her.
Det, der imidlertid kan få frygten frem hos os, er spørgsmålet om fatigue, specielt hvis der nu bliver tale om fatigue forårsaget af disse rationaliseringer.
Vi har endnu ikke drøftet spørgsmålet om fatigue med den nye minister, men lad mig allerede her fra talerstolen varsle, at vi er betænkelige ved regler og aftaler, der medfører for lange arbejdstider med efterfølgende risiko for fatigue; specielt inden for luftsikkerhed er det helt afgørende, at alle personer i kæden altid er hundrede procent oppe på dupperne.
Ministeren ved, at vi i lang tid har været betænkelige ved de overordnede regler for piloternes arbejdstid og piloternes lægetjek.
Vi vil ikke leve med, at en selvstændig virksomhed, Naviair, fremover får regler, så sikkerheden kommer i fare, men vi stoler på, vil jeg sige til ministeren, at det ikke sker.
Vi vil naturligvis nøje følge behandlingen af såvel tjenestemænd som overenskomstansatte.
Vi har været meget tilfredse med, at lovforslaget har været inde over Rigsrevisionen, for der er kommet nogle rigtig gode bemærkninger fra Rigsrevisionen, som vi kan bakke helt op om.
Så har vi noteret os, at Naviair som SOV overtager den eksisterende statsvirksomhed med virkning fra den 1. januar 2010, altså med tilbagevirkende kraft.
Umiddelbart vil vi sige, at det virker rodet, men vi har jo konstateret, at Erhvervs- og Selskabsstyrelsen har sagt, at de kan acceptere, at overtagelsestidspunktet kan være op til 18 måneder forud for stiftelsen ved varetagelse af eksisterende virksomheder, så derfor skal vi nok lade være med at tale imod dette forslag.
Jeg vil afslutningsvis sige til ministeren, at vi fortsat vil arbejde med spørgsmålet om fatigue.
Det er for os rigtig væsentligt, og vi håber virkelig, at ministeren har forståelse for dette store problem.
Der er også andre områder, som vi vil tage op, for vi går nemlig meget op i sikkerhed i luften.
Bl.a. kan jeg da varsle ministeren om, at noget så simpelt som fugle i lufthavnen også er et område, vi vil have kigget nærmere på.
Vi ser frem til udvalgsarbejdet.
Her vil vi positivt arbejde for, at denne lov bliver bedst mulig, og vi er glade for de tilsagn, som ministeren har givet, og vi vil holde ministeren op på dem.
Pia Olsen Dyhr (SF), 2010-03-15:
Lovforslaget om en motortrafikvej mellem Sdr. Borup og Assentoft, det, der kaldes den sydlige omfartsvej ved Randers, er en del af trafikforliget, og SF kan derfor støtte lovforslaget.
Vi er meget opmærksomme på, at nogle af de steder rundtomkring i landet, hvor der er landeveje, vil det give god mening at diskutere, om der ikke i stedet for skal være motortrafikveje ganske enkelt af færdselssikkerhedshensyn.
Det her stykke er præcis et sådant stykke, hvor det giver god mening af færdselssikkerhedshensyn.
SF kan godt støtte lovforslaget.
Jeg skal på vegne af SF's luftfartsordfører, hr. Jonas Dahl, gøre opmærksom på, at SF godt kan støtte forslaget, men der er to elementer, som vi gerne vil spørge nærmere ind til.
Det andet element, som vi gerne vil spørge ind til, er spørgsmålet om danske arbejdspladser, nemlig hvad det helt konkret vil betyde, når vi også står i en finansiel krise.
Det vil vi selvfølgelig spørge ind til under udvalgsarbejdet i Trafikudvalget.
SF kan støtte forslaget.
Henriette Kjær (KF), 2010-03-15:
De Konservative kan støtte det her forslag, hvor vi omdanner Naviair fra en statsvirksomhed til en selvstændig offentlig virksomhed.
Det betyder jo, at vi kan få indsat en professionel bestyrelse, og at virksomheden får en hurtigere beslutningsgang i deres økonomiske dispositioner.
Det tror vi ganske enkelt kan komme Naviair til gode, og vi tror på, at vi får en mere effektiv organisation, der kan betjene flyselskaberne endnu bedre end det, vi ser i dag.
Vi Konservative støtter det her forslag.
Bente Dahl (RV), 2010-03-15:
På vegne af Radikale Venstres ordfører, hr. Johs. Poulsen, skal jeg meddele ganske kort, at vi kan støtte lovforslaget.
Hans Christian Schmidt (V), 2010-03-15:
Tak til ordførerne for deres indlæg.
En netop offentliggjort rapport fra Oxford University konkluderer jo, at bedre lufttrafikstyring er den hurtigste og nemmeste vej til en mere klimavenlig flytrafik, og det går jo fint i tråd med, at modernisering og effektivisering af lufttrafikområdet de senere år har været et helt centralt indsatsområde for regeringen.
Der er allerede gennemført en række forskellige sammenhængende initiativer på lufttrafikområdet, som øger effektiviteten og sikrer en klimavenlig flyvekontrol.
Naviair har f.eks. indført et af verdens mest moderne og nøjagtige flyvekontrolsystemer, og Naviair indgår i et skandinavisk uddannelsesmæssigt samarbejde.
Regeringen har for et par måneder siden underskrevet en dansk-svensk regeringsaftale om etablering af et fælles dansk-svensk luftrum.
Disse initiativer er alle udviklet og foretaget sammen med andre europæiske flysikringstjenester.
Samarbejderne sikrer bl.a., at flyruterne bliver kortere, CO2-udledningen reduceres og de rejsende får kortere rejsetider, idet man undgår zigzagflyvning.
Og med tiden vil det fælles luftrum give samlede årlige besparelser på ca. 100 mio. kr. og samtidig spare klimaet for over 50.000 t CO2 årligt.
Fremtiden byder også på, at det dansk-svenske luftrum kan udvides til et større nordeuropæisk luftrum, men hvis den danske flyvesikringstjeneste fortsat skal kunne deltage fleksibelt i det internationale samarbejde, der er en del af udviklingen, kræver det altså, at Naviair bliver omdannet til en selvstændig offentlig virksomhed, og derfor fremlægger regeringen et forslag om at omdanne Naviair til en selvstændig offentlig virksomhed.
Omdannelsen vil betyde, at Naviair får samme rammevilkår som næsten alle andre flysikringstjenester i EU.
Det er faktisk kun Grønlands flysikringstjeneste, der i dag er organiseret som en statsvirksomhed.
Som en selvstændig offentlig virksomhed bliver der en skærpet opmærksomhed på omkostningsreducering og effektivitet, og med omdannelsen af Naviair tager vi endnu et skridt på vejen i udviklingen og moderniseringen af dansk flyvekontrol, så Danmark kan fastholde sin position i førerfeltet blandt de europæiske lande, når det gælder effektivisering og klimavenlig lufttrafikstyring.
Jeg er klar over, at der er nogle spørgsmål her, som man gerne vil have en debat om i udvalget.
Dem er jeg selvfølgelig rede til at svare på, og jeg ser frem til den videre behandling af forslaget.
Kim Christiansen (DF), 2010-03-15:
Omlægningen af Naviair, som i 2001 blev udskilt fra SLV som den operative del, til en selvstændig offentlig virksomhed er noget, som Dansk Folkeparti til fulde kan bakke op om.
Vi mener, at det er en helt naturlig udvikling, sådan som samfundet bevæger sig, at man også giver Naviair mulighed for at indgå i større europæiske samarbejder og for at agere på markedsvilkår præcis som enhver anden virksomhed.
Vi er ikke så bange for, at det her kan gå ud over flyvesikkerheden, da det jo langt hen ad vejen er styret af fælleseuropæiske regler.
Det her er i vores optik med til at styrke det fælleseuropæiske samarbejde, og dermed har det også nogle miljømæssige goder i sig, i og med at man også på europæisk plan bedre kan tilrettelægge flyvningen.
Vi tror, at det bliver til det bedre.
Så Dansk Folkeparti støtter forslaget.
Det vejprojekt, som vi behandler i dag, er nok et af dem, som har været allerlængst undervejs, og som, som flere har nævnt, har været lige ved og næsten i flere omgange.
Man har haft troen på, at nu kom det, men så kom det af forskellige årsager ikke alligevel.
Der er ingen tvivl om, at det her vækker glæde i det randrusianske område og også på hele Djursland for den sags skyld.
Nu hedder det det nordlige hængsel, og af hensyn til dem, der måske ikke har så stort lokalkendskab, vil jeg sige, at det rent faktisk ligger syd for Randers.
Men det er noget, vi må tage i anden ombæring, når vi skal have en forligssnak om veje, måske allerede i 2011.
Det er en rigtig god ting, som vil øge tilgængeligheden til Djursland, og det vil mindske det trafikale kaos i Randers midtby.
Så alt i alt er det en glædens dag i dag, at vi kan førstebehandle det her lovforslag og Randers og Djursland for den sags skyld kan se fortrøstningsfuldt frem imod, at det her bliver en realitet trods det, at vejen har været lang og brolagt med mange problemer.
Så der er varm støtte fra Dansk Folkeparti.
Hans Christian Schmidt (V), 2010-03-15:
Også ved det her forslag vil jeg gerne sige tak til ordførerne for deres indlæg.
Tak for den positive modtagelse, som lovforslaget har fået.
Motorvejsstrækningen mellem Odense og Middelfart er jo en del af det, man kalder det store H, som binder Øst- og Vestdanmark sammen, og den udgør et stykke af en af Danmarks vigtigste transportkorridorer.
Trafikken er steget meget på den vestfynske motorvej, ikke mindst efter åbningen af Storebæltsbroen, og der er nu fremkommelighedsproblemer i myldretiden.
Det er derfor en vigtig beslutning, som et bredt flertal af Folketingets partier har truffet om at udbygge motorvejen til seks spor.
Den nyudbyggede strækning bliver et stykke moderne motorvej.
Alle tilslutningsanlæg ombygges, og der etableres et nyt tilslutningsanlæg ved Middelfart Øst.
Selv om motorvejen bliver større, dysser vi faktisk støjen ned ved at lægge støjsvag asfalt og opsætte kilometervis af støjskærme ved boligområder.
Så er det med aftale om »Bedre veje mv.« fra 2009 besluttet, at vi i første omgang afsætter penge til første etape fra Middelfart til Nørre Aaby, og i 2013 vil vi så drøfte finansieringen af de resterende etaper.
Hvis Folketinget bemyndiger os til at gå i gang nu, er det planen, at vi åbner første etape i 2015.
Så vil jeg gerne takke for opbakningen til lovforslaget her i Folketinget.
Helge Sander (V), 2010-03-15:
56.000 t asfalt, 465 mio. kr.
– det er ensbetydende med, at vi får ændret omfartsvejen omkring Brande til motorvej.
Det er ikke alene en meget, meget vigtig sag for det lokale område, dette lovforslag er også ensbetydende med, at der nu sikres motorvej på hele strækningen fra Vejle til Herning.
Det er samtidig en anlægslov, som har taget højde for mange af de meget væsentlige bemærkninger, der er kommet fra lokalområdet.
Bl.a. betyder det utrolig meget, at man har valgt at placere den udvidelse af vejen, der skal ske, på den udvendige side af motortrafikvejen, som vi kender i dag, da det naturligvis er meget bekvemt på grund af støjen.
I det hele taget betyder den støjreducerende vejbelægning og det, at man giver enkelte ejendomme mulighed for facadeisolering, selvfølgelig også, at det her stykke motorvej vil blive meget, meget lidt til gene for dem, der bor i området.
Men det er jo klart, at motorvej på den her strækning næsten er en selvfølge.
Man kan jo ikke have en strækning fra Herning til Vejle, hvor man har et stykke på 7 km, der kun er motortrafikvej.
Det hænger af sikkerhedsmæssige grunde naturligvis overhovedet ikke sammen, så derfor vil de 13.000-14.000 biler, som det drejer sig om, hermed også få den sikkerhed, som det er, når der er motorvej på hele strækningen.
Når man siger Brande, siger man jo helt naturligt tekstil og landbrug og Siemens.
Det er baggrunden for, at Ikast-Brande Kommune i deres høringssvar har gjort meget ud af at understrege vigtigheden af, at man får lavet tilslutningsanlægget på en sådan måde, at de store modulvogntog kan agere i området.
De, der færdes i området, ved jo, at netop her er der rigtig meget trafik af den her karakter, og derfor er det noget, som vi fra Venstre lægger megen vægt på.
Beskæftigelsesmæssigt og erhvervsmæssigt vil jeg gerne notere, at selv om der nu er gode tegn på, at der er en mere gunstig samfundsudvikling i gang som opfølgning på den finanskrise, som vi jo alle har oplevet, er det alligevel rart, at der kommer sådan et anlægsarbejde lige akkurat nu her i de kommende år, som vil støtte op om et område, som er temmelig hårdt ramt af, at produktionserhvervene selvfølgelig har mærket denne finanskrise.
Apropos erhvervslivet, er det vigtigt at nævne, at den tidsbesparelse, som kommer ved, at man får motorvejen, også vil tilfalde erhvervslivet i form af de mindre transportomkostninger, der vil være en følge af det.
Til slut vil jeg blot sige, at det her er utrolig vigtigt for at sikre helheden i trafikken fra området vest for den jyske højderyg til Vejle, men at vi i Venstre også er meget opmærksomme på, at der resterer et stykke fra Herning til Holstebro.
Hvis det er således, at man vil skabe de bedst mulige forudsætninger for, at området og ikke mindst erhvervslivet kan udvikle sig netop i det nordvestjyske område, er det en vejstrækning, som også bør opprioriteres i den næste bølge af vejudvidelser, som vi skal foretage i det her land – ikke blot til glæde for Holstebro, men for hele Nordvestjylland.
Jens Christian Lund (S), 2010-03-15:
Udbygningen af de 7 km omfartsvej ved Brande til motorvej er nødvendig for at få rute 18 færdigbygget som motorvej mellem Herning Nord og Vejle Nord.
Vi Socialdemokrater har hele tiden støttet det projekt, og det er bl.a. kommet til udtryk i aftalen den 22. oktober mellem regeringen, Socialdemokraterne, SF, DF, Det Radikale Venstre og LA.
Vi ønsker at støtte forslaget og stemmer for, jævnfør den aftale.
Ved projekteringsloven fra 1996, der var grundlaget for etableringen af motorvejen, gik strækningen, som Venstres ordfører nævnte det, jo helt til Holstebro Nord, og det må vi ikke glemme.
Beslutningen om at lade motorvejen ramme E45 nord for Vejle er taget, og det skal vi givetvis leve op til, for det har vi indgået aftale om.
Men jeg tror personligt, at hvis vi havde haft den viden, som vi har i dag, ville vi nok have overvejet den beslutning en gang mere i vores liv, altså have overvejet, om det nu var det rigtige, at den skulle gå nord for Vejlefjordbroen.
I stedet for skulle den måske være gået vest for Vejle.
Vi er også tilfredse med, at Vejdirektoratet nu er opmærksom på ramperne, så disse kan benyttes af modulvogntog, samt at de er fremtidssikret.
Det er altså noget rod, hvis vi skal til at lave ramperne om, når vi engang har lavet dem.
Lad os lave dem ordentligt i første hug, når vi nu laver dem.
Vi er også tilfredse med faunapassagen og de givne godkendelser i henhold til § 20 i naturbeskyttelsesloven.
For naturen i Danmark er det fint, at den smule fredskov, der fældes, skal erstattes af nyplantninger af det dobbelte areal.
Vi er tilfredse med tiltagene til støjreduktion og også støtten til den enkelte borger i området.
Vi glæder os på Brandes vegne, for på den måde, motorvejen her bliver lavet på, er der gode muligheder for erhvervsudvikling både vest og øst for motorvejen.
Vi har noteret os prisen og erkender jo selvfølgelig, at det ikke er det stykke motorvej, der har den største interne rente, men som det tidligere er blevet nævnt, er den vigtig for erhvervslivet og for borgerne i det område.
Vi er overbevist om, at motorvejen får positive konsekvenser for erhvervsudviklingen og for den regionale udvikling i Vestjylland.
Så vi støtter forslaget.
Kim Christiansen (DF), 2010-03-15:
Det skinnede i hvert fald tydeligt igennem i den socialdemokratiske ordførers tale, hvor i landet hr. Jens Christian Lund kommer fra.
Det er jo også helt legitimt, og selv om jeg ikke er bosat i området, synes jeg også, at det her er et rigtig godt forslag.
Der er ingen tvivl om, at det vil binde to motorvejsstrækninger sammen, og jeg er enig i, at det her på sigt nok også vil resultere i, at motorvejen skal gå helt til Holstebro.
Mange af de projekter, som vi har behandlet i dag, handler jo i høj grad om trængselsproblemer.
Man kan ikke sige, at der her er et akut trængselsproblem, men det er jo en måde at bruge en udbygning af infrastrukturen på, nemlig til at styre udviklingen dels erhvervsmæssigt, dels befolkningsmæssigt lidt derhen, hvor vi gerne vil have den.
Det her er i hvert fald starten på et løft til den vestjyske region.
Alt i alt et rigtig godt forslag.
Det er en færdiggørelse af en motorvej, og det skal vi bare se at få gjort til glæde og gavn for især den vestlige del af Danmark.
Så det er dejligt at se, at de også bliver tilgodeset i dag.
Pia Olsen Dyhr (SF), 2010-03-15:
Lovforslaget om udbygning af Brande Omfartsvej til en motorvej ligger helt i forlængelse af den tidligere beslutning om, at Herning skal forbindes med Vejle Fjord med en motorvej.
SF er en del af trafikforliget, og derfor støtter vi denne udbygning af Brande Omfartsvej.
Henriette Kjær (KF), 2010-03-15:
Endnu en anlægslov, der sikrer en bedre vejforbindelse, i det her tilfælde mellem Vejle og Herning, hvor vi udbygger rute 18 ved Brande, hvor vi udbygger den motortrafikvej, som vi har i dag, og gør Brande Omfartsvej til en motorvej.
Vi Konservative er glade for de konstruktive høringssvar, der kom fra Ikast-Brande Kommune, og som har betydet, at omfartsvejen udbygges væk fra byen i stedet for ind mod byen.
Jeg synes, det er et godt tegn på, at man kan samarbejde mellem stat og kommune og få en rigtig god løsning ud af det.
Så det er endnu et forslag, som vi støtter.